
Datganiad
Hoffwn ddatgan mae fy mhrosiect ymchwil i yn unig yw’r gwaith a thrafodir am ystod o waith academaidd trwy gydol y prosiect ymchwil er mwyn cyfoethogi’r hyn a gasglwyd. Cydnabyddaf fod unrhyw waith academaidd sydd heb eu cyfeirnodi yn y llyfryddiaeth yn ymwneud â llên- ladrad ac yn gallu fy arwain i fethu’r modiwl.  


Diolchiadau

Hoffwn ddiolch i’r ddwy ysgol a rannodd eu harbenigedd a’u proffesiynoldeb gyda mi yn ystod fy mhythefnos ‘dewisol’ a PAP. Credaf fod y cyfweliadau a’r arsylwadau yn anhepgor i lwyddiant y prosiect ymchwil a theimlaf fy mod wedi datblygu fy mhroffesiynoldeb parhaus wrth ymweld â’r ddwy ysgol. Hoffwn hefyd ddiolch i Dr Sioned V. Hughes am ei arbenigedd ym maes asesu ar gyfer dysgu a'i chefnogaeth trwy gydol y prosiect ymchwil. 

Tudalen gynnwys
Arolwg o ddulliau asesu ar gyfer a ddefnyddir mewn ysgolion Uwchradd a Chynradd.

Pennod 1:
1.1 Nod a rhesymwaith
Bwriad y prosiect ymchwil yw cynnal arolwg o ddulliau asesu ar gyfer dysgu a defnyddir ysgolion cynradd ac uwchradd. Cesglir y data drwy arsylwadau a chyfweliadau gan athrawon a disgyblion mewn ysgol uwchradd ac mewn ysgol gynradd. Nod y prosiect yw ceisio gweld a yw ysgolion uwchradd a cynradd yn defnyddio’r un strategaethau asesu ar gyfer dysgu ac a oes rhai yn fwy effeithiol nac ei gilydd.
Dewiswyd asesu ar gyfer dysgu fel y maes ymchwilio i wella arfer proffesiynol ym maes strategaethau asesu ar gyfer dysgu.  Teimlir bod angen ehangu'r nifer o strategaethau a ddefnyddir mewn gwersi a sicrhau eu bod yn cael eu defnyddio i’w llawn botensial. Nod yr ymchwiliad yw arsylwi ystod o strategaethau effeithiol er mwyn datblygu hyder a datblygiad proffesiynol parhaus i ddefnyddio’r strategaethau’n llwyddiannus wrth ddechrau gyrfa newydd yn y proffesiwn. Teimlwyd bod angen sicrhau bod y dulliau asesu ar gyfer dysgu yn cefnogi'r addysgu a’r dysgu a’i bod yn effeithio’r cynllunio’n dda. 

1.2 Damcaniaeth
Damcaniaethir y bydd ysgolion cynradd ac uwchradd yn defnyddio amrywiaeth o strategaethau asesu ar gyfer dysgu a byddai rhai yn debyg ac eraill yn wahanol. Tybir y bydd y ddau oedran yn defnyddio adborth fel strategaeth ond defnyddir adborth ysgrifenedig yn fwy mewn ysgolion uwchradd a Chyfnod Allweddol 2, lle caiff adborth ar lafar eu defnyddio yn y Cyfnod Sylfaen.  

1.3 Cefndir i’r maes ymchwil
Cydnabyddir bod asesu ar gyfer dysgu yn bwnc llosg o fewn addysg gan fod Estyn (2018) yn adnabod bod gwendidau o fewn y system addysg i sicrhau cynnydd disgyblion a bod Donaldson (2015) o’r farn bod asesu yn anfoddhaol yn y cwricwlwm presennol.  Goblygiadau Donaldson (2015) wrth asesu yw sicrhau bod strwythurau clir i athrawon wella eu dealltwriaeth o asesu effeithiol gan gynnwys y disgyblion yn y broses. Credir yn gryf bod y plentyn yn ganolog i’r asesu a’i bod yn annatod iddynt hwy ddeall y camau cynnydd a sut i gyflawni hyn. Cefnogir hyn gan Jones (2005) gan esbonio bod disgyblion sydd yn ganolog i’r asesu yn cymryd mwy o gyfrifoldeb o’u haddysg a’u bod yn cymryd cyfrifoldeb o’u dysgu. Cytuna Black a Wiliam (2001) â hyn  a dywed Jones (2005) bod rhai disgyblion yn defnyddio’r wybodaeth o’r asesiad megis adborth fel ffocws i gystadleuaeth yn lle strategaeth i’w helpu i wella. Gwelwyd mewn nifer o ysgolion ystod o strategaethau hunan asesu ac asesu cyfoed effeithiol ond teimlir bod angen gwireddu’r broses ym mhob gwers.

1.4 Dulliau ymchwil
I adnabod y gwahanol strategaethau asesu ar gyfer dysgu a ddefnyddiwyd gan ysgolion cynradd ac uwchradd, bwriedir arsylwi a chyfweld ag ystod o athrawon a disgyblion gan ofyn am farn yr unigolion am yr ystod o ddulliau a ddefnyddir. Arsylwir nifer o bynciau gwahanol o fewn yr ysgol uwchradd a defnyddir yr un dosbarth i arsylwi o fewn yr ysgol gynradd. Bwriedir cynnal ystod o gyfweliadau gyda’r athrawon i ofyn cwestiynau agored. Cyfwelir â nifer o ddisgyblion yr ysgol uwchradd i drafod pa strategaethau asesu maent yn hoffi defnyddio a’r rhai sydd o fudd iddynt. O’r cyfweliadau ac arsylwadau, gobeithir dod i’r casgliad gyda’r strategaethau sydd mwyaf defnyddiol ac effeithiol yn y cynradd a’r uwchradd. Bwriedir yn y bennod nesaf drafod a dadansoddi'r hyn a ddywed llenyddiaeth am asesu ar gyfer dysgu gan ddefnyddio’r ymchwil i atgyfnerthu pwysigrwydd asesu ar gyfer dysgu o fewn addysg.






Pennod 2: 
2.1 Beth yw Asesu ar Gyfer Dysgu?
Gwelir bod asesu yn air pwysig o fewn addysg ac yn 1967 gwahaniaethwyd y ddau ddull o asesu gan Scriven. Diffiniwyd asesu ffurfiannol fel offeryn asesu i wneud yr addysgu yn fwy effeithiol yn ystod y gwersi a gwelir asesu crynodol fel dull asesu ar ddiwedd cyfnod drwy radd neu farc (Scriven, 1967, dyfynnwyd yn Black a Wiliam, 2006). Diffiniwyd asesu ffurfiannol yn debyg gan Bloom (1969) ond ategodd eu bod yn ganolog i’r dysgwr. Diffiniwyd asesu ar gyfer dysgu gan Nare a Buck (2011) fel strategaethau pedagogaidd i asesu dealltwriaeth disgyblion yn ystod gwers. Atgyfnerthwyd hyn gan Grŵp Diwygio Asesu drwy esbonio mai:
Asesu ar gyfer Dysgu yw’r broses o chwilio am dystiolaeth a dehongli’r dystiolaeth honno er mwyn i ddysgwyr a’u hathrawon ei defnyddio i benderfynu ble yn union mae’r dysgwyr arni o ran yr hyn a ddysgwyd ganddynt, i ble mae angen iddynt fynd a’r ffordd orau o gyrraedd yno (Grŵp Diwygio Asesu, 2002).
Atgyfnerthwyd hyn gan APADGOS (2010) gan fod athrawon yn defnyddio’r wybodaeth o’r asesu o fewn y dosbarth i gynllunio yn fwy effeithiol. Amlygir gan y Grŵp Diwygio Asesu (2002) bod 10 egwyddor i asesu ar gyfer dysgu a gweler rhain yn atodiad 1. Eglura Stobart (2008) bod asesu ar gyfer dysgu yn ymgais ymwybodol i wneud asesu yn rhan weithgar o’r broses dysgu. Esbonia Ministry of Education (dyddiad anhysbys) bod asesu, addysgu a dysgu i gyd â chysylltiad i sicrhau gwelliant o fewn addysg. Cred Black a Wiliam (1998) nad oes diffiniad penodol ar gyfer asesiadau ffurfiannol ond eu bod yn ddull sydd yn cwmpasu gweithgareddau asesu’r athro, dysgwr a defnyddio’r wybodaeth fel adborth i addasu’r addysgu. Dengys ymchwil Stiggins a Conklin (1992, dyfynnwyd yn Wyatt-Smith a Cumming, 2010) bod athrawon yn gwario hanner yr amser yn y dosbarth yn asesu eu disgyblion.

2.2 Pam Asesu ar Gyfer Dysgu?
“Asesu yw’r bont rhwng addysgu a dysgu” (Wiliam, 2011 dyfynnwyd yn Donaldson, 2015,t.76). Trafodwyd gan Black et al. (2003) bod tystiolaeth o fewn arolygon athrawon yn dangos nad ydyw asesiadau ffurfiannol yn nodwedd gadarn o fewn dosbarthiadau yn 2003.  Cydnabyddir bod asesu ar gyfer dysgu wedi bod yn flaengar ym myd addysg ers degawdau ond mae wedi bod yn bwnc llosg ers i Black a Wiliam (1998) ysgrifennu adroddiad Inside the Black Box. O fewn Inside the Black Box crynhowyd gwerth naw mlynedd o ymchwil a 250 o astudiaethau a chasglwyd nad ydyw disgyblion yn cael digon o amser i adfyfyrio ar eu gwaith a’u cynnydd a bod arferion cyfredol yn wan. Cynigwyd gan Black a Wiliam (1998) bod asesu ffurfiannol yn asesu’r hyn mae’r dysgwyr yn gallu gweithio allan, neu werthuso beth mae rhywun yn medru dysgu â’r hyn sydd wedi eu dysgu. Yn ôl ystod o ffynonellau megis Dempster (1991), Köller (2005) a Wiliam (2007) credir mai asesu ffurfiannol yw un o’r dulliau mwyaf pwerus i godi safonau disgyblion. Ehangwyd hyn gan Black a Wiliam (1998) gan fod asesu ffurfiannol yn ganolog i addysgu ac yn effeithio’n gadarnhaol ar gyflawniadau.
[bookmark: cysill]Nodwyd mewn ystod o ffynonellau (Black a Wiliam,1998 a Gardner et al. 2008) bod angen i athrawon newid eu harferion i sicrhau bod y dysgwyr yn ganolog i’r asesu. Teimlir bod angen i’r dysgwr fod yn ganolog i asesu ar gyfer dysgu a bod angen i’r athro a’r dysgwr i gydweithio’n fedrus i sicrhau bod y dysgwr yn cyrraedd y safon orau o addysg. Rhaid i’r berthynas rhwng yr athro a’r disgybl fod yn sefydlog a bod y trafodaethau a’r adborth rhwng y ddau yn agored gan gynnwys trafod am gryfderau’r unigolyn ynghyd a’r meysydd i wella (APADGOS, 2010). Cysyllta hyn â hunan asesu gan ei fod yn rhoi cyfle i’r dysgwr i gael mwy o ddealltwriaeth o’i dysgu a rhoi’r cyfrifoldeb iddynt i lwyddo (Stobart, 2008). Mynega Boston (2002) bod asesu ffurfiannol yn helpu disgyblion i gredu bod pawb yn medru dysgu a llwyddo i gael graddau da. Rho hunan asesu cyfle i’r dysgwr magu hunan hyder i adfyfyrio a gweithredu ar y targedau i ddatblygu i fod yn ddysgwr annibynnol (Grigg, 2015). Cydnabyddir bod adborth yn elfen hanfodol i asesu ar gyfer dysgu a gwelir yn ymchwil Hattie (2009) mae dyma un o’r ffyrdd gorau i godi safonau disgyblion.

2.3 Asesu ar gyfer dysgu mewn polisi a chwricwlwm
Nodwyd nad yw gweithdrefnau asesu heddiw yn effeithiol yn ôl Estyn (2018) a Donaldson (2015). Atgyfnerthwyd hyn gan OECD (2014) wrth egluro nad ydyw athrawon yn defnyddio strategaethau asesu ar gyfer dysgu o ansawdd ac nid yw safonau disgyblion yn cynyddu o lawer. Esboniwyd gan Estyn (2014) bod mwyafrif o ysgolion uwchradd a chynradd â asesu fel agwedd i wella a chydnabuwyd hyn gan Estyn (2018) gan mae asesu yw’r agwedd gwanaf o fewn addysg uwchradd. Dengys yn adroddiad Estyn (2018) nad ydyw 1 allan o 5 o ysgolion cynradd Cymru yn defnyddio’r wybodaeth asesu i sicrhau gwelliant. Esbonia Donaldson (2015, t.10) bod systemau asesu'r cwricwlwm presennol yn “anfoddhaol” ac nad ydynt yn “cwrdd ag anghenion plant a phobl ifanc” (Donaldson, 2015, t.11). Atgyfnerthwyd hyn gan Marshall a Drummond (2006, dyfynnwyd yn Hayward et al. 2018, t.6) wrth esbonio bod “cyflawniad Asesu ar Gyfer Dysgu wedi bod yn anghyson” ac nid oes dilyniant. Nod Adroddiad CAMAU (Hayward et al. 2018) yw ceisio creu fframwaith dilyniant i sicrhau bod asesu ar gyfer dysgu yn ddull effeithiol ymhob agwedd o addysg. Esbonia Black a Wiliam (2004) bod pwysau ar athrawon i sicrhau cynnydd yn asesiadau safonol disgyblion megis mewn arholiadau a phrofion ac nid yw strategaethau asesu ar gyfer dysgu yn cael eu gweithredu i’r safon uchaf.  Casglwyd tystiolaeth gan Y Tîm Deddfwriaeth (2014) bod y systemau asesu presennol yn annealladwy ac nad ydynt yn cyd-fynd gyda chwricwlwm heddiw. Gwelir yn adroddiad Donaldson (2015) bod angen gwella dealltwriaeth disgyblion i adfyfyrio ar waith unigol ac i ddatblygu sgiliau asesu cyfoed i ddatblygu i fod yn ddysgwyr gydol oes.

2.4 Manteision Asesu ar Gyfer Dysgu
[bookmark: _GoBack]Mewn mwyafrif o achosion, gwelir asesu ar gyfer dysgu yn ddull manteisiol wrth asesu dealltwriaeth disgyblion ond nodwyd nad yw’n cael eu defnyddio i’w llawn botensial mewn rhai achosion. Yn ôl MacMillan (2014) mae asesu ffurfiannol yn ddull i werthuso cynnydd disgyblion yn ystod dysgu i wneud penderfyniadau ar y camau nesaf. Dengys tystiolaeth bod asesu ar gyfer dysgu yn cymell disgyblion i lwyddo megis bod y disgybl yn deall yr hyn maent yn ceisio cyflawni, ble maent ar hyn o bryd yn eu dysgu a sut maent yn mynd i gyrraedd yr amcanion dysgu (Bartlett, 2015). Gan hunan asesu ac asesu cyfoed mae modd i’r disgybl i ddod yn annibynnol, datblygu hyder ac i ddatblygu eu dealltwriaeth o’r gwaith yn ddyfnach. Drwy asesu ar gyfer dysgu, mae modd i’r addysgwr adnabod yr hyn mae’r disgyblion yn deall a’r hyn mae angen iddo newid yn y gwersi nesaf (Black a Wiliam, 1998). Yn ôl Dweck (2015) nid yw disgyblion gallu uchel yn cymryd llawer o risg gan eu bod yn ofni bod yn anghywir. Drwy asesu ar gyfer dysgu mae modd creu awyrgylch cartrefol a diogel i’r disgyblion i fentro ac i ddefnyddio camgymeriad fel ffordd o ddysgu. Gwelwyd tystiolaeth gan Wiliam (2011) bod defnyddio asesu ar gyfer dysgu fel cyfarwyddyd yn medru dyblu cyflymdra disgyblion yn dysgu.

2.5 Heriau Asesu ar Gyfer Dysgu
Adnabuwyd bod rhai heriau ac anfanteision i asesu ar gyfer dysgu. Yn ôl Murphy (1998) cred rhai disgyblion bod asesu ar gyfer dysgu yn gallu fod yn gystadleuaeth megis eu bod yn cymharu un disgybl i ddisgybl arall ar ddarn o waith. Gall hyn ddatblygu agwedd negyddol tuag at addysg i ddisgyblion ac effeithia hyn ar ddatblygiadau a hyder disgyblion. Mewn nifer o ffynonellau, gwelwyd bod diffyg hyfforddiant athrawon yn effeithio ar ddealltwriaeth athrawon ar sut i ddefnyddio asesu ar gyfer dysgu yn bwrpasol o fewn dosbarth (Popham, 2011 a Bennett, 2011). Atgyfnerthwyd hyn gan Heitink et al. (2015) a Hayward et al. (2018) wrth drafod bod diffyg gwybodaeth broffesiynol ar asesu ffurfiannol yn atal athrawon i greu sefyllfaoedd dysgu effeithiol ac ennyn y disgyblion i feddwl yn fwy dwfn. Ymwna hyn a diffyg gwybodaeth pwnc athrawon gan nad ydynt yn medru rhoi adborth adeiladol i ddisgybl oherwydd nad ydynt yn deall y pwnc yn ddigon. Dengys yn ymchwil MacMillan (2014) bod rhoi adborth yn gallu fod yn sgil anodd gan fod athrawon yn rhoi ‘da’ neu ‘ardderchog’ ar waith disgybl ac nid yw hyn yn rhoi argymhellion na chyfarwyddiadau i’r disgyblion. Cryfha’r ddadl gan Wylie a Lyon (2015) wrth i’w astudiaeth ddangos bod adborth mwyafrif o’r athrawon yn wan ac nid oeddent yn rhoi adborth adeiladol i’w disgyblion. Gwelwyd o fewn yr astudiaethau nad yw athrawon yn medru gwahaniaethu eu hadborth at lefelau priodol y disgyblion sydd o fewn eu dosbarthiadau a gall hyn fod o achos diffyg hyfforddiant a dealltwriaeth gan yr athro ei hun.

2.6 Strategaethau Asesu ar Gyfer Dysgu
Cydnabyddir bod ystod o strategaethau o fewn asesu ffurfiannol megis meini prawf llwyddiant, hunan asesu ac asesu cyfoed, adborth, cwestiynu a channoedd mwy. 



Nod y wers a Meini prawf llwyddiant
Mewn mwyafrif o ysgolion, defnyddir nod y wers a’r meini prawf llwyddiant mewn nifer o wersi i nodi’r hyn sy’n ddisgwyliedig o’r wers. Dylai nod y wers fod yn ddatganiad clir, cryno a phenodol i’r disgybl sydd yn esbonio’r hyn y dylai’r disgybl wybod/ medru gwneud erbyn diwedd y wers. Rhaid ysgrifennu nod y wers mewn iaith ddealladwy i’r disgyblion ei ddeall. Esbonia Kerry (2002) bod gan nod y wers ddwy gydran anhepgor sef bwriad yr athro a chanlyniad y dysgu gan y disgybl. Rho nod y wers ffordd ddefnyddiol i athrawon fonitro cynnydd disgyblion a’u dealltwriaeth o’r cwricwlwm. Gwelir manteision nod y wers i’r disgybl a’r athro gan Mahajan a Singh (2017) sef:
· Amlygu’n union yr hyn dylai’r disgybl fod wedi gwneud erbyn diwedd y wers
· Helpu athrawon i gynllunio’n fwy effeithiol tuag at wers
· Helpu athrawon i ddewis y strategaethau orau i addysgu
· Helpu athrawon a’r disgyblion i asesu yn fwy trwyadl.
Yn ôl Fontana a Fernandes (1994) mae disgyblion sydd yn deall nod y wers yn dda ac sy’n gallu adfyfyrio ar eu gwaith yn medru gwneud cynnydd enfawr i gymharu â’r rhai sydd ddim. Gan ddefnyddio nod y wers, mae modd i’r dysgwyr adnabod os eu bod wedi llwyddo yn y wers neu beidio.
Cyd-weithia nod y wers a’r meini prawf llwyddiant gyda’i gilydd gan fod y meini prawf llwyddiant yn strwythuro sut mae’r disgybl yn mynd i lwyddo nod y wers. Pwrpas y meini prawf llwyddiant yw gwneud yn glir i’r disgyblion beth fydd yr athro yn chwilio o fewn y gwaith i weld os maent wedi cyrraedd nod y wers. Mewn rhai ysgolion, awgrymir y meini prawf llwyddiant gan y disgyblion neu bydd yr athro a’r disgyblion yn ysgrifennu’r meini prawf gyda’i gilydd (Bruce, 2001). Dengys ymchwil bod disgyblion yn cymryd fwy o gyfrifoldeb i wneud y gwaith os maen nhw sydd yn pennu’r meini prawf llwyddiant (Black a Wiliam, 2004). Nodwyd bod angen trafod y meini prawf llwyddiant ar ddechrau’r wers i’r disgyblion ddeall yr hyn sydd yn ddisgwyliedig ohonynt.

Hunan asesu
Diffiniwyd hunan asesu gan Wolffensperger a Patkin (2013) fel asesiad ble mae’r dysgwyr yn dyfarnu’r hyn maent wedi dysgu ac mae’n ffordd o wella cyfranogiad gweithgaredd yn y dysgu. Hunan asesu yw un o’r dulliau mwyaf effeithiol i ddatblygu’r disgyblion i fod yn gyfrifol o’u dysgu ac i ddatblygu’n unigolyn penderfynol. Esbonia Ross (2006) a Andrade a Valtcheva (2009) bod angen i ddisgyblion gael hyfforddiant er mwyn iddynt fedru deall a sicrhau eu bod yn asesu’n gywir. Rho hunan asesu cyfle i’r unigolion dyfnhau eu dysgu a’u dealltwriaeth, a gwella ansawdd gwaith y disgyblion a datblygu ymreolaeth, sgiliau gwybyddol a meta wybyddiaeth (Papanthymou a Darra, 2019). Dengys tystiolaeth gan McMillan a Hearn (2008) bod hunan asesu yn effeithio’n fuddiol ar ddisgyblion drwy annog cymhelliad ac ymwybyddiaeth o’u dysgu a’u hymglymiad yn eu gwaith. Dadleua Sutton (1995) bod angen i ddisgyblion credu eu bod yn medru dysgu, cyn eu bod yn medru hunan asesu.
Darganfuwyd yn y bennod yma bod asesu ffurfiannol yn elfen bwysig o addysg a bod ystod o strategaethau yn cael eu defnyddio o fewn ysgolion. Cydnabyddir bod angen sicrhau hyfforddiant ar asesu ffurfiannol i athrawon ac i ddisgyblion i sicrhau bod y dulliau asesu ar gyfer dysgu yn cael eu defnyddio i’w llawn botensial. Yn y bennod nesaf, trafodir am fethodoleg a’r dulliau a defnyddir i gasglu data.

Asesu cyfoedion
Asesu cyfoed yw’r strategaeth lle mae unigolyn yn gwneud gwaith ac yn ei roi i ffrind neu aelodau eraill o’r dosbarth er mwyn iddynt ei farcio. Mwyafrif o amser caiff y disgybl adborth yn ôl o’u gyfoed yn nodi pethau da a gwan am y gwaith. Dengys ymchwil gan Stefani (1994) bod asesu cyfoed yn gwella cymhelliad disgyblion i weithio’n fwy gofalus ynghyd a helpu disgyblion i feddwl yn fwy. Dengys ymchwil mewn ysgol uwchradd effeithiau da o asesu cyfoed gyda hunan barch a chyrhaeddiad disgyblion yn gwella (Sebba et al. 2008, dyfynnwyd yn Grigg, 2015). Gan fod rhai disgyblion ddim yn deall y pwnc neu’r gwaith, gall asesu cyfoed fod yn ddull annheg i ddisgyblion gan na fyddant yn cael adborth da. Esboniwyd gan Spiller (2012) bod cyfleoedd i asesu cyfoed yn cael ei golli mewn addysg uwch gan mae athrawon sydd yn cymryd yr awenau i farcio. Rhaid i ddisgyblion gael hyfforddiant i ddeall sut i asesu cyfoed yn effeithiol ac i ddatblygu hyder wrth asesu disgyblion eraill. Yn ôl Boud a Falchikov (2006) mae asesu cyfoed yn gwella wrth fod disgyblion yn cael mwy o gyfleoedd i ymarfer asesu.  Drwy asesu cyfoed, mae modd i’r disgyblion helpu ei gilydd i drafod unrhyw heriau neu gamddealltwriaeth i cael gwell dealltwriaeth o’r agwedd maent yn dysgu.  

Cwestiynu
Gwelir bod asesu yn ganolog i bob gwers ac yn ddull anhepgor wrth asesu’n ffurfiannol ac yn grynodol a chytuna Pollard a Black-Hawkins (2014) â hyn. Caiff ystod o gwestiynau eu holi mewn dosbarth megis cwestiynau agored sef cwestiynau sydd ag ystod o atebion sydd yn rhoi cyfle i’r disgybl i roi barn, meddwl a chreadigedd. Enghraifft o gwestiwn agored yw ‘Sut mae modd esbonio….?’.  Y fath arall o gwestiynu yw cwestiynau caeedig sydd ag un ateb i’r cwestiwn megis ‘Beth ddigwyddodd yn y stori?’. Rho gwestiynu gyfle i annog trafodaeth o fewn dosbarthiadau ynghyd a rhwng y dosbarth a’r athro a’r disgyblion eu hunain. Rhaid meddwl sut mae athrawon yn gofyn cwestiynau fel hyrwydda Grigg (2015) bod rhai cwestiynau yn grymuso disgyblion os eu bod yn cael yr ateb yn gywir ond mae disgyblion sydd yn ateb cwestiwn gydag ateb synhwyrol ond anghywir yn gallu colli hyder i ateb unrhyw gwestiynau. Cydnabyddir nad yw athrawon y gadael digon o amser i ddisgyblion i feddwl. Gwelir mewn astudiaeth gan Rowe (1974) bod athrawon yn gadael llai nag eiliad am ymateb cyn mynd ymlaen. Awgrymwyd gan Cohen et al. (2004) dylai athrawon gadael 3-5 eiliad i ddisgyblion ateb cwestiynau caeedig a tua 15 eiliad i ateb cwestiynau agored. Rho hyn fwy o gyfleoedd i bob disgybl feddwl am ateb ac i’w herio. Defnyddir Tacsonomeg Bloom (1956) (atodiad 2) fel fframwaith i ffocysu i ofyn cwestiynau lefel uwch. Defnyddir y triongl fel fframwaith gyda’r athro’n amrywio ac yn gwahaniaethu lefelau’r cwestiynau i bob plentyn.
Darganfuwyd yn y bennod bod asesu ffurfiannol yn elfen bwysig o addysg a bod ystod o strategaethau yn cael eu defnyddio o fewn ysgolion. Cydnabyddir bod angen sicrhau hyfforddiant ar asesu ffurfiannol i athrawon ac i ddisgyblion i sicrhau bod y dulliau asesu ar gyfer dysgu yn cael eu defnyddio i’w llawn botensial. Yn y bennod nesaf, trafodir am fethodoleg a’r dulliau a defnyddir i gasglu data.



Pennod 3
3.1 Moeseg
Pwysig yw sicrhau bod materion moeseg yn cael eu cydnabod wrth gynnal gwaith ymchwil. Defnyddiwyd canllawiau British Educational Research Association (BERA) wrth wneud yr ymchwil gan mai ymchwil addysgol ydoedd. Gweler yn atodiad 3 y ffurflen foeseg a lenwyd gan ddilyn canllawiau BERA (2018). Deallir gwerth moeseg a’u bwysigrwydd i sicrhau cyfrinachedd a sicrhau bod yr ymchwilydd yn onest ac yn diogelu hawliau a llesiant y cyfranogwyr. Ymwna hyn hefyd â Chod Ymddygiad ac Ymarfer Proffesiynol i Gofrestreion gan Cyngor y Gweithlu Addysg wrth ddatblygu proffesiynoldeb fel athrawes sensitif ac onest. Cydnabyddir pwysigrwydd hawliau’r disgyblion o fewn yr ymchwil gan sicrhau cael caniatâd o bob plentyn a’u bod yn medru gadael yr ymchwil ar unrhyw adeg. Dywed yr NSPCC (2018) yn rhaid i ymchwilwyr gael caniatâd rhiant a’r plentyn os bod y plentyn o dan 16 oed. Wrth gyfweld â disgyblion, rhaid sicrhau bod disgyblion yn teimlo’n gartrefol a bod yr ymchwilydd yn gwirio eu bod yn hapus i barhau â’r cyfweliad yn gyson ynghyd a bod yn ymwybodol os nad yw’r disgybl eisiau cymryd rhan (Skånfors, 2009).
Bydd enwau disgyblion, athrawon ac ysgolion yn cael eu cadw’n gyfrinachol drwy gydol y cyfweliadau ac arsylwadau a dengys pwysigrwydd hyn gan Biggam (2015). Cyn casglu data, rhaid trafod ac esbonio gyda’r disgyblion sydd o fewn y dosbarthiadau arsylwi a’r disgyblion a fydd yn cael eu cyfweld yr hyn bydd yr ymchwilydd yn gwneud. Rhaid sicrhau bod yr esboniadau i’r disgyblion yn fanwl ac yn rhwydd iddynt i ddeall gan sicrhau eu bod yn ymwybodol nad oes rhaid iddynt gymryd rhan o gwbl. Cefnogir hyn gan Fine a Sandstrom:
Our feeling is that children should be told as much as possible, even if some of them cannot understand the full explanation. Their age should not diminish their rights, although their level of understanding must be taken into account in the explanations that are shared with them (Fine a Sandstrom, 1988, dyfynnwyd yn Cohen, Manion a Morrison, 2007, tt.54). 
Cadwir bob data a thystiolaeth o’r ymchwil ar gofbin sydd â chyfrinair arno felly ni fydd neb yn medru cael y gwaith oddi wrtho heblaw bod ganddynt gyfrinair. I sicrhau cyfrinachedd, caiff popeth eu dileu ar ddiwedd y prosiect ymchwil. 

3.2 Dulliau ymchwil
Defnyddiwyd ystod o ddulliau i gasglu gwybodaeth a data i ateb y cwestiwn. Penderfynwyd defnyddio cyfweliadau ac arsylwadau fel dulliau ymchwilio. Credir bod cyfweld ag athrawon a disgyblion fel dull ymchwilio, i gael barn unigolion ar y gwahanol strategaethau asesu a gaiff eu defnyddio o fewn dosbarthiadau ysgolion uwchradd a chynradd. Teimlir bod y dull yma’n effeithiol gan fod modd addasu’r cwestiynau o’r ymatebion sydd yn fantais yn ôl Yr Adran Addysg a Sgiliau (2015). Mae Berg (2007,t. 96) o’r farn bod cyfweliadau yn rhoi cyfle i’r cyfranogwyr “speak in their own voice and express their own thoughts and feelings” ac esbonia Kvale (2003) a Cohen, Manion a Morison (2007) bod cyfweliadau yn fwy pwerus nag holiadur i adael ymchwilwyr i ymchwilio yn ddyfnach i farn y disgyblion mewn ffordd naturiol. Gofynnir cwestiynau agored o fewn y cyfweliad er mwyn cael atebion agored ag onest ac mae’r atebwr yn gyfforddus i ateb gan nad oes ateb cywir neu anghywir (Copeland, 2017). Rhaid sicrhau nid yw’r cwestiynau’n arweiniol (Yr Adran Addysg a Sgiliau, 2015) gan fod modd neud hyn os nad yw’r ymchwilydd yn cael yr atebion mae’n disgwyl cael, felly mae angen sicrhau bod y cwestiynau’n barod o flaen llaw a bod yr ymchwilydd yn dilyn rhain. Cynghorir gan Berg (2007) a Hermanowicz (2002) bod cymryd nodiadau mewn cyfweliad braidd yn anodd gan nad oes bosib ysgrifennu popeth mae’r cyfranogwr yn eu dweud gair wrth air. Credir y byddai’n fanteisiol recordio’r cyfweliadau i ail wrando arnynt i greu adroddiad cywir o’r hyn a dwedwyd yn lle ceisio ysgrifennu nodiadau llawn o fewn y cyfweliad.
Defnyddir arsylwadau fel dull i arsylwi disgyblion ac athrawon o fewn gwersi. Rho arsylwadau gyfle i’r ymchwilydd i gasglu data ‘byw’ o’r strategaethau asesu ar gyfer dysgu sydd yn digwydd ar y pryd (Cohen, Manion a Morrison, 2007). Esbonia Schmuck (1997) bod arsylwi yn rhoi siawns i’r ymchwilydd i wirio sut mae asesu ar gyfer dysgu yn helpu’r dysgu, a pha strategaethau sydd mwyaf effeithiol mewn gwahanol bynciau. Cydnabyddir bod tair ffordd o arsylwi megis arsylwadau naturiol, arsylwadau cyfranogol ac arsylwadau adeiladol. Arsylwadau naturiol a ddefnyddir o fewn yr ymchwil. Dyma ddull sydd yn gadael yr ymchwilydd i wylio’r hyn fydd yn digwydd o fewn dosbarth heb iddo amharu ar y wers. Trafodir gan Adler a Adler (1994) a Denscombe (2014) bod arsylwi yn ddull lle nad ydyw’r ymchwilydd yn ymyrryd mewn unrhyw fodd megis cwestiynu nac yn newid y sefyllfa o fewn y dosbarth. Mae modd i’r ymchwilydd i wylio’r strategaethau asesu ar gyfer dysgu yn cael eu defnyddio hyd yn oed os nad oedd neb yn arsylwi o fewn y dosbarth. Cydnabyddir bod arsylwi yn ddull sydd â nifer o fanteision megis yn effeithlon gan fod modd casglu llawer o ddata mewn cyfnod byr o amser (Denscombe, 2014). Credir bod arsylwi yn ffordd fanwl gywir a dibynadwy o gasglu gwybodaeth a thystiolaeth (Singh, 2010). Trafodwyd gan Cargan (2007) bod arsylwi yn cymryd llawer o amser ac yn medru fod heb foddhad os nad ydyw’r ymchwilydd yn gweld yr hyn mae’n ymchwilio, er dylid gweld strategaethau asesu ar gyfer dysgu yn cael eu defnyddio mewn mwyafrif o wersi.

3.3 Cyfyngder y dulliau ymchwil 
Cydnabyddir bod ystod o ysgolion cynradd ac uwchradd yn defnyddio’r un fath o strategaethau asesu ar gyfer dysgu ond gan mae un ysgol uwchradd a chynradd mae modd ymchwilio, mae’r sampl yn fach. I sicrhau canlyniadau sefydlog awgrymir gwneud yr ymchwil ar raddfa yn fwy gydag mwy o ysgolion o uwchradd a chynradd a fydd yn rhoi cyfle i arsylwi fwy o strategaethau.













Pennod 4: 
Nod y bennod yw trafod y strategaethau asesu ar gyfer dysgu a arsylwyd o fewn ysgol uwchradd ac ysgol gynradd. Sonnir am y cyfweliadau a gafwyd gydag ystod o athrawon o wahanol bynciau o fewn yr ysgol uwchradd a’r disgyblion o’r ddwy ysgol. Crëwyd cwestiynau cyfweliad i athrawon ac i ddisgyblion (gweler atodiad 4 a 5) i gasglu data yn y ddwy ysgol. O fewn y ddwy ysgol gwelwyd ystod eang o strategaethau asesu ar gyfer dysgu yn cael eu defnyddio gyda’r un fath o strategaethau yn cael eu defnyddio yn y ddwy ysgol. Cafwyd llawlyfr asesu ar gyfer dysgu gan y ddwy ysgol a gwelwyd eu bod yn fframweithiau i’r ystod o strategaethau caiff eu defnyddio ynghyd â sicrhau cysondeb ymhob dosbarth.
4.1 Cwestiynu
O fewn y ddwy ysgol gwelir cwestiynu effeithiol gydag athrawon yn gofyn cwestiynau agored a chaeedig. Gwelwyd lawer o gwestiynu ar ddechrau gwersi wrth i’r athro ofyn am yr hyn a ddysgwyd yn y gwersi blaenorol. Mewn mwyafrif o achosion rhoddir munud i feddwl i’r disgyblion i gael cyfle i feddwl yn drwyadl sydd yn herio darganfyddiad Rowe (1974) o ddim yn rhoi amser i ddisgyblion feddwl am ateb i gwestiwn. Wrth feddwl am gwestiynu, gwelwyd strategaeth effeithiol mewn gwers Celf yn yr ysgol uwchradd sef ‘Pose, Pause, Pounce, Bounce’. Gwelwyd yr athro yn gofyn cwestiwn i’r dosbarth sef yr elfen ‘Pose’, wedyn roedd yr athro yn gadael munud i’r disgyblion i feddwl am y cwestiwn sef yr elfen ‘Pause’. Roedd yn gofyn plentyn i ateb ar hap sef yr elfen ‘Pounce’ yna roedd yn mynd ymlaen i’r elfen ‘Bounce’ lle oedd yr athrawes yn gofyn i ddisgybl arall am ei barn o ymateb y plentyn a atebodd blaenorol. O’r strategaeth, arsylwyd y disgyblion yn meddwl yn drwyadl am yr hyn a ofynnwyd ac roedd mwyafrif o ddisgyblion â ateb i’r cwestiwn a anogodd trafodaeth o fewn y dosbarth. Gwelwyd un cwestiwn o bob lefel Tacsonomeg Bloom (1956) ar fwrdd gwyn rhyngweithiol mewn gwers Ddrama ac roedd disgwyl i’r disgyblion eu hateb ar lafar.
Mewn ysgol gynradd defnyddir llawer o ‘Meddwl, Paru, Rhannu’ fel dull cwestiynu a chaiff y disgyblion gyfleoedd i drafod gyda’u partner cyn rhannu gyda’r dosbarth. Esboniwyd gan APADGOS (2010b) bod meddwl-paru-rhannu yn dysgu disgyblion i gydweithio ac i wrando ar eraill. Credir bod damcaniaeth Vygostsky (1978) Parth Datblygu Procsimol yn cysylltu â meddwl-paru- rhannu gan fod disgyblion llai galluog a gallu canol yn paru â phlentyn gallu uchel sydd yn helpu’r disgyblion gwan i feddwl yn rhesymol am ateb ac yn datblygu eu dealltwriaeth o’r cysyniad. Gwelwyd yn y ddwy ysgol y disgyblion yn defnyddio byrddau gwyn bach i ateb cwestiynau cyn dechrau’r prif weithgaredd. Roedd modd i’r athrawes wirio dealltwriaeth bob plentyn cyn iddynt ddechrau ar y prif weithgaredd a thrafod unrhyw gamddealltwriaeth gyda’r dosbarth. Trafodwyd gan APADGOS (2010b) bod byrddau gwyn bach yn wrthrych effeithiol i sicrhau bod pawb yn cymryd rhan hyd yn oed os nad ydynt yn hyderus i ateb mae modd trafod atebion anghywir. Esboniwyd gan ddisgybl 1 mewn cyfweliad (gweler atodiad 6) ei bod yn hoffi ‘cwestiynau cyflym ar ddechrau gwers gan ddefnyddio byrddau gwyn bach i ateb cwestiynau o’r wers flaenorol’ gan ei fod yn gyfle i drafod unrhyw heriau gyda’r athrawes.

4.2 Meini Prawf Llwyddiant a nod y wers 
Arsylwyd o fewn yr ysgol gynradd nifer o wersi lle ddefnyddir meini prawf llwyddiant i bennu’r hyn sydd yn ddisgwyliedig o’r disgyblion erbyn diwedd y wers. Esboniwyd nod y wers ar ddechrau bob gwers o fewn ysgol gynradd ac weithiau defnyddir meini prawf llwyddiant fel dull strategaeth asesu. Mewn rhai achlysuron, pennwyd y meini prawf llwyddiant gan y disgyblion megis mewn gwers ysgrifennu Cymraeg yn yr ysgol gynradd. Canfu o’r gwersi bod y disgyblion yn cymryd perchnogaeth o’i gwaith ac yn gwneud y gwaith fel sonia Black a Wiliam (2004). Amlygwyd gan ddisgybl 2 (gweler atodiad 7) bod ysgrifennu’r meini prawf llwyddiant yn ei gwneud hi i ‘weithio’n fwy caled’ a'i bod yn hoffi ‘gwybod beth i gynnwys mewn darnau o waith Saesneg a Chymraeg’. Soniwyd gan aelod o staff ERW sydd yn ymweld â’r ysgol uwchradd yn wythnosol y dylid defnyddio meini prawf llwyddiant ar ddechrau uned a ddim bob gwers gan nad yw’n effeithiol ac atgyfnerthwyd hyn gan Clarke (2008). Anghytuna APADGOS (2010b) wrth esbonio bod angen defnyddio strategaethau asesu ar gyfer dysgu yn rheolaidd ymhob gwers. Gwelwyd yr athrawes yn mynd yn ôl i’r meini prawf llwyddiant mewn rhai gwersi ar ddiwedd y wers yn y cynradd, gyda’r disgyblion yn dangos eu bodiau i fyny, canol ac i lawr i hunan asesu a ydynt wedi cyrraedd bob meini prawf. Trafodwyd nod y wers ar ddechrau gwersi yn yr ysgol gynradd ac uwchradd. Gwelwyd bod gan y disgyblion ddealltwriaeth dda o’r wers a’i amcanion gan fod y nod wedi eu hysgrifennu mewn iaith eglur fel esboniwyd gan Grigg (2015).

4.3 Hunan asesu:
Cydnabyddir bod hunan asesu ac asesu cyfoed yn strategaeth boblogaidd yn yr ysgol gynradd ac yn yr ysgol uwchradd. Arsylwyd cyfleoedd rheolaidd i’r disgyblion hunan asesu gan ddefnyddio meini prawf llwyddiant fel fframwaith i’w ddilyn fel y gwelwyd mewn gwers Saesneg yn yr ysgol uwchradd. Ysgrifennwyd y meini prawf llwyddiant gan y disgyblion mewn gwers iaith, ac roedd gan y disgyblion dealltwriaeth dda o’r hyn roedd angen iddynt wneud. Gwelwyd ar ddiwedd y wers y disgyblion yn hunan asesu gan ddefnyddio’r meini prawf llwyddiant wrth iddynt liwio bob rhan yn goch, oren neu’n wyrdd a chefnogir manteision y dull gan Clarke (2008). Ar ddiwedd y wers ac ar ôl hunan asesu roeddent yn ysgrifennu un peth da am y gwaith ac un peth gwan am y gwaith ac roedd hyn yn datblygu’r disgyblion i feddwl yn gritigol am eu gwaith. Arsylwyd mewn gwers Cymraeg, disgyblion yn hunan asesu wrth roi eu hunain i mewn i’r pwll dysgu. Gwelwyd ar y wal, pwll gydag ar dop y llun ‘wedi deall yn dda’ ac ar waelod y pwll ‘ddim yn deall o gwbl’ ac roedd angen i’r disgyblion ar ddiwedd y wers rhoi eu henw ar ‘post-it’ a geiriau yn disgrifio sut oeddent yn teimlo am y wers yna eu rhoi yn y pwll ar bwys y frawddeg orau. O’r strategaeth, roedd modd i’r athrawes wybod sut oedd bob plentyn yn teimlo am y gwaith fel bod modd iddi gynllunio yn fwy at anghenion penodol y disgyblion erbyn y gwersi nesaf. Cefnogwyd hyn gan Nottingham (2019) bod y pwll dysgu yn ffordd effeithiol o gael disgyblion i feddwl ble maent yn awr a beth mae angen gwneud i gyrraedd y targed ynghyd â’u bod yn ymwneud â gwaith ‘Visible Learning’ Hattie (2008). Canfuwyd mewn ystod o gyfweliadau gyda disgyblion eu bod yn hoff iawn o hunan asesu, dywed disgybl 3 (gweler atodiad 8) bod gwell ganddo hunan asesu gan ei bod yn gweld cynnydd personol a dywed disgybl 4 (gweler atodiad 9) ei bod yn ‘hoffi gweld beth sydd yn gywir ac yn anghywir’. Ar ôl cyfweld â rhai disgyblion uwchradd, adnabuwyd nad oeddent yn hoff iawn o hunan asesu gan fod un disgybl yn esbonio ei bod yn teimlo fel methiant os oedd yn cael atebion yn anghywir. Esboniwyd gan athrawes yn yr ysgol uwchradd ei bod yn rhoi cyfleoedd rheolaidd i’r disgyblion fyfyrio ac i gael amser i siarad gyda hi am y camau nesaf (gweler atodiad 10).



4.4 Asesu cyfoed
Gwelwyd asesu cyfoed effeithiol yn yr ysgol gynradd lle oedd y disgyblion yn gwneud darn o waith estynedig ac yn defnyddio canllaw marcio’r ysgol megis porffor perffaith a melyn meddwl i uwcholeuo darnau da a gwan o’r gwaith. Caiff y gwaith eu marcio gan yr athrawes ac yna eu rhoi yn ôl i’r disgyblion i newid unrhyw wallau megis sillafu neu i ymateb i waith a chefnogwyd hyn gan Black a Wiliam (1998). Gwelir hyn yn arfer dda i’r disgyblion adnabod yr hyn sydd yn dda o fewn eu gwaith ynghyd â sylwi ac ymateb i waith sydd angen gwella. Gwelwyd mewn gwers ddaearyddiaeth y disgyblion yn gwneud darn o waith mewn grŵp ac yn gosod y meini prawf fel grŵp megis ‘angen gwrando ar eraill’. Ar ôl y dasg grŵp o greu modelau, bu’r disgyblion yn cylchdroi o fewn eu grŵp i asesu cyfoed. Gan ddefnyddio tudalen, roedd angen i bob plentyn rhoi un seren ar waith y grŵp ac wrth gylch droi, roedd bob plentyn o bob grŵp yn cael dwy seren a dymuniad. Gwelwyd bod y disgyblion yn defnyddio’r dull yma’n effeithiol gan eu bod wedi arfer a’u ddefnyddio ac i gloi’r wers roedd yr athrawes yn gofyn rhai disgyblion sut roeddent yn mynd i ymateb i’w dymuniad yn y wers nesaf. Esboniwyd gan ddisgybl 2 (gweler atodiad 7) ei bod yn hoff iawn o adborth cyfoed gan ei bod yn rhoi hwb iddi i wella. Trafodwyd gan ddisgybl 5 (gweler atodiad 11) ei bod yn hoff iawn o asesu cyfoed gan ei bod yn cael cyfleoedd i weld dulliau disgyblion eraill o fewn gwersi mathemateg ac mae hyn weithiau yn ei helpu i ddeall elfen o’r gwaith yn well. Atgyfnerthwyd pwysigrwydd asesu cyfoed gan Donaldson (2015) gan fod angen dealltwriaeth gadarn o’r adran i fedru rhoi adborth adeiladol i’r disgyblion.
O fewn y bennod, casglwyd bod y ddwy ysgol yn defnyddio nod y wers ond bod yr ysgol gynradd yn defnyddio meini prawf llwyddiant yn fwy na’r ysgol uwchradd. Trafodwyd bod mwyafrif o ddisgyblion yr ysgol uwchradd yn hoff iawn o hunan asesu er bod rhai yn anghytuno ac yn hoffi asesu cyfoed. Mewn mwyafrif o achosion, cydnabuwyd bod asesu ar gyfer dysgu yn elfen anhepgor o fewn dosbarthiadau'r ddwy ysgol.




Pennod 5 
Heb os nac oni bai, gwelir asesu ar gyfer dysgu yn elfen anhepgor yn addysg ac mewn ysgolion uwchradd a chynradd. Credir bod ystod o strategaethau asesu ar gyfer dysgu yn cael eu defnyddio yn yr ysgolion a’u bod yn bwrpasol mewn mwyafrif o achosion Grigg (2015). Cydnabyddir bod asesu ar gyfer dysgu yn ffordd effeithiol i adnabod faint o ddealltwriaeth sydd gan ddisgyblion am ystod o bynciau a gwelwyd bod y strategaethau yn cael ei defnyddio mewn mwyafrif o wersi yn yr uwchradd a’r cynradd o’r hyn a arsylwyd yn y ddwy ysgol. Gwelwyd mai cwestiynu, hunan asesu, asesu cyfoed a nod y wers a’r meini prawf llwyddiant oedd y dulliau mwyaf poblogaidd a chaiff eu defnyddio yn yr ysgolion ac arsylwyd ystod o strategaethau yn cael eu defnyddio o fewn y dulliau uchod.
Arsylwyd ystod o ddulliau hunan asesu megis defnyddio’r meini prawf llwyddiant i hunan asesu a helpa hyn y disgybl i ddatblygu dealltwriaeth o’r hyn sydd yn ddisgwyliedig ac iddynt i fod yn atebol o’u dysgu. Gan ddefnyddio’r ‘Pit Dysgu’ fel strategaeth, roedd modd i’r disgyblion fod yn onest am eu dealltwriaeth o’r wers wrth esbonio sut roeddent yn teimlo. O’r ymadroddion yma, roedd modd i’r athrawes ail ymweld ag unrhyw agweddau a chynllunio yn fwy penodol at anghenion y disgyblion. Cydnabyddir mewn nifer o gyfweliadau, mai hunan asesu yw’r dull mwyaf poblogaidd gan y disgyblion gan eu bod yn rhoi cyfle iddynt i weld y cynnydd maent wedi gwneud ac adnabod unrhyw heriau. Ond, adnabuwyd nad oes rhai disgyblion yn hoff iawn o hunan asesu gan eu bod nhw’n teimlo’n isel os maent yn cael atebion yn anghywir neu nid oes ganddynt ddigon o ddealltwriaeth o’r meini prawf a’r gwaith ac ymwna hyn ag ymchwil Dann (2002).
Gwyr pawb mae cwestiynu yw un o’r dulliau mwyaf pwerus o fewn dosbarth a’r un caiff ei ddefnyddio fwyaf ymhob ysgol (Rowlands, 1997). Gwelwyd ystod o gwestiynu megis rhai agored a chaeedig yn y ddwy ysgol a gyda’r cwestiynu agored arsylwyd nifer o atebion da gyda’r disgyblion â dealltwriaeth dda o’r pwnc. Defnyddiwyd ystod o strategaethau cwestiynu yn y ddwy ysgol megis ‘Pose, Pause, Pounce, Bounce, a fframwaith Tacsonomeg Bloom i wahaniaethu cwestiynu i’r disgyblion datblygu sgiliau meddwl uwch. I ddadlau â Rowe (1974) rhodiwyd amser penodol i’r disgyblion i feddwl am eu hymatebion a gwelwyd gan rai athrawon nad oeddent eisiau i’r disgyblion rhoi eu dwylo i fyny pan oedd ganddynt ateb. Yn lle, byddai’r athrawes yn penodi plentyn i ateb ac yn cynnal trafodaeth o’r ateb os oedd yn gywir neu’n anghywir. O ganlyniad i hyn, byddai mwy o gwestiynau’n cael ei gofyn a’r dysgu’n cael ei wneud yn fwy trwyadl.
Wrth feddwl am asesu cyfoed, cydnabuwyd bod ysgolion yn eu defnyddio weithiau ond nid yw’r dull yn ffafriol gan rai disgyblion. O’r cyfweliadau, cafwyd manteision asesu cyfoed megis roedd modd gweld dulliau arall o gyfrifo o fewn mathemateg ac roedd modd i ddisgyblion eraill sgaffaldau’r dysgu os nad oedd disgybl yn deall. I’r gwrthwyneb â hyn, nid oedd rhai disgyblion yn hoffi pobl eraill yn edrych ar eu gwaith ac nad oedd rhai yn marcio’r gwaith yn gywir. Credir bod angen sicrhau hyfforddiant i ddisgyblion ar asesu cyfoed a bob strategaeth arall fel bod ganddynt ddealltwriaeth gadarn o’r hyn sy’n ddisgwyliedig. Yn ôl University of Reading (dyddiad anhysbys a Grigg, 2015) bod asesu cyfoed yn rhoi cyfle i ddisgyblion i ddeall y meini prawf llwyddiant yn fwy ac i adnabod beth sydd angen yn y gwaith yn fwy.
I gyd fynd â’r strategaethau uchod, mae’n rhaid cael nod y wers a meini prawf llwyddiant. Er y gwelwyd nod y wers mewn mwyafrif o wersi'r uwchradd a’r cynradd, ni ddefnyddiwyd meini prawf llwyddiant o lawer yn yr ysgol uwchradd. Canfuwyd bod meini prawf llwyddiant yn fframwaith i’r disgyblion i’w ddilyn er mwyn iddynt geisio defnyddio’r nodweddion o’r meini prawf yn eu gwaith. Arsylwyd bod mwyafrif o’r disgyblion mewn gwersi yn adnabod y meini prawf ac yn gwneud eu gorau i ddefnyddio’r meini prawf yn eu gwaith. O’r meini prawf gall y disgyblion hunan asesu ac asesu cyfoed ac mae modd iddynt fynd yn ôl i ymateb i unrhyw adborth wrth geisio defnyddio’r meini prawf i wella’r gwaith Clarke (2008). Trafodwyd o fewn y cyfweliadau bod rhai disgyblion yn hoffi fod yn ymwybodol o nod y wers a’r meini prawf.
O’r prosiect ymchwil, cred yr ymchwilydd ei bod wedi datblygu ei dealltwriaeth o asesu ar gyfer dysgu a’u bwysigrwydd mewn ysgolion. I ddatblygu’n broffesiynol, credir bod angen defnyddio’r hyn a ddysgwyd o fewn y prosiect ymchwil mewn gwersi i wella dealltwriaeth disgyblion ynghyd ac addasu’r cwricwlwm i anghenion penodol disgyblion. Er bod yr ymchwilydd yn defnyddio strategaethau asesu ar gyfer dysgu o fewn ei gwersi, teimlir fel bod angen sicrhau eu bod yn gwneud gwahaniaeth i’r addysgu a’r dysgu. Gobeithir yn y dyfodol agos y bydd asesu ar gyfer dysgu yn ddull rhwydd ac effeithiol o fewn ysgolion a bod athrawon yn deall eu pwysigrwydd ac yn gwybod sut i’w defnyddio i’w llawn botensial.

